Κωνσταντίνου και Ελένης

Πλοκή

Η σειρά διαδραματίζεται στο Μαρούσι και συγκεκριμένα στην οδό Σπύρου Λούη, όπου σε ένα νεοκλασικό σπίτι συγκατοικούν δύο τελείως αντίθετοι χαρακτήρες, ο Κωνσταντίνος Κατακουζηνός (Χάρης Ρώμας) και η Ελένη Βλαχάκη (Ελένη Ράντου). 
Η συγκατοίκηση αυτή προέκυψε ξαφνικά μετά από νομικό πρόβλημα. Ο θείος του Κωνσταντίνου, στον οποίο ανήκε το σπίτι, άφησε δύο διαθήκες πριν το θάνατό του, από τις οποίες η μία κληροδοτούσε το σπίτι στον Κωνσταντίνο και η άλλη στην Ελένη. Επειδή ήταν άγνωστο το ποια ήταν η πιο πρόσφατη (άρα και η έγκυρη, εφόσον θα αναιρούσε την προηγούμενη), το σπίτι δεν γινόταν να το έχει στην κατοχή του ούτε ο Κωνσταντίνος, ούτε η Ελένη. Στην αντιθετική σχέση τους, θεμελιώνονται τα επεισόδια της σειράς. 
Στις ζωές των δύο κεντρικών χαρακτήρων υπάρχουν παράλληλα και άλλοι τέσσερις άνθρωποι. Ο Μάνθος Φουστάνος (Βασίλης Κούκουρας), η Πέγκυ Καρρά (Μαρία Λεκάκη), η Ματίνα Μανταρινάκη (Καλλιρρόη Μυριαγκού) και ο Νικόλας Βαρθακούλιας (Στέργιος Νένες). Οι χώροι όπου συνήθως εκτυλίσσονται τα γεγονότα, είναι το σπίτι των Κωνσταντίνου και Ελένης, το σπίτι του Μάνθου και το μπαρ στο οποίο εργάζονται η Ελένη, η Πέγκυ και ο Νικόλας.

Δημοτικότητα και υστεροφημία

Η σειρά «Κωνσταντίνου και Ελένης» υπήρξε και εξακολουθεί να παραμένει μια από τις πλέον δημοφιλείς στην ιστορία της ελληνικής ιδιωτικής τηλεόρασης, διατηρώντας ακόμα και σήμερα ευρεία κοινωνική απήχηση. Ενδεικτικό της διαχρονικής της υψηλής δημοτικότητας, είναι ότι οι επαναπροβολές της ξεκίνησαν ήδη από το καλοκαίρι του 1999, μεταξύ των δύο σεζόν της, και μετά τη λήξη της σειράς συνεχίστηκαν επί όλα τα έτη από το 2000 έως και σήμερα, σχεδόν ανελλιπώς, με λίγες μόνο διακοπές προβολής. Ως αποτέλεσμα, κατέχει το ρεκόρ της τηλεοπτικής σειράς που έχει προβληθεί τις πιο πολλές φορές σε επανάληψη από κάθε άλλη σειρά του αρχείου του ΑΝΤ1 και συνεχίζοντας, ακόμα και τότε, να σημειώνει υψηλά νούμερα τηλεθέασης. Επίσης, το πρωταγωνιστικό δίδυμο Ρώμας - Ράντου εξακολουθεί να θεωρείται ως ένα από τα κορυφαία σημεία αναφοράς στην ιστορία των ελληνικών κωμικών σίριαλ. Λόγω των διαρκών επαναλήψεων για πολλά χρόνια, η σειρά έχει θεωρηθεί καλτ και έγινε ιδιαίτερα δημοφιλής ακόμα και σε τηλεθεατές που δεν είχαν γεννηθεί ακόμα την εποχή της αρχικής προβολής της.

Κωνσταντίνος Κατακουζηνός

Ο Κωνσταντίνος (Χάρης Ρώμας) είναι επίκουρος καθηγητής της έδρας της Βυζαντινολογίας στο Πανεπιστήμιο Αθηνών, μορφωμένος, πάντα εσωστρεφής, γκρινιάρης και ψυχαναγκαστικός. Είναι συντηρητικός, ηθικολόγος, παλαιών αρχών, ορθολογιστής και θαυμαστής του βυζαντινού πολιτισμού. Κατά τη διάρκεια της σειράς, ασχολείται με τη συγγραφή και την έκδοση της διατριβής του «Το αποχετευτικό σύστημα στο Βυζάντιο», την οποία θεωρεί αριστούργημα, γνώμη που δεν συμμερίζονται οι υπόλοιποι. Επιπλέον είναι γεμάτος φοβίες και εμμονές, ενώ βρίσκεται σε διαρκείς συγκρούσεις με τον περίγυρό του και δεν συμπαθεί κανέναν. Παρουσιάζεται ως οικονομικά ευκατάστατος και μάλιστα σε ένα επεισόδιο αναφέρεται ότι είναι γόνος επιχειρηματιών. Συχνό χαρακτηριστικό του είναι η αδυναμία του να καταλάβει αργκοτικές εκφράσεις, αλλά και η συνήθειά του να μεταφράζει αυτές τις εκφράσεις στην καθαρεύουσα (π.χ. Δεν μου καίγεται ήλος, λαϊκιστί "καρφί"). O καλύτερός του φίλος είναι ο Μάνθος.
Λίγα χρόνια μετά το τέλος της σειράς, ο χαρακτήρας του Κωνσταντίνου έκανε επανεμφάνιση σε 2 επεισόδια της σειράς Λίφτινγκ (2000-2002) του Χάρη Ρώμα. Σε αυτά τα επεισόδια η υπόθεση εκτυλίσσεται γύρω από την "ομοιότητά" του Κωνσταντίνου με τον Γεράσιμο, χαρακτήρες τους οποίους υποδύεται ο Χάρης Ρώμας, και στις παρεξηγήσεις που προκαλούνται. Αποκαλύπτεται ότι ο Κωνσταντίνος μόλις είχε τσακωθεί με την Ελένη και σκεφτόταν να πάρει διαζύγιο, ενώ ακόμα δεν κατάφερε να εκδόσει το "Αποχετευτικό Σύστημα". Επίσης, το σπίτι πήγε στη κατοχή της Ελένης. Στο τέλος, ο Κωνσταντίνος αποφασίζει να γυρίσει κοντά της με την προοπτική να τα ξαναβρούν.

Ελένη Βλαχάκη

Η Ελένη (Ελένη Ράντου) είναι γκαρσόνα χωρίς ιδιαίτερη μόρφωση και καλούς τρόπους. Είναι κόρη του κηπουρού του θείου και της Φωφώς Βλαχάκη και από πολύ μικρή ήταν παιδί χωρισμένων γονιών. Η Ελένη γνωρίζει για πρώτη φορά τον Κωνσταντίνο και τη Ματίνα κατά τη διάρκεια των παιδικών τους χρόνων όταν έπαιζαν όλοι μαζί στην αυλή του νεοκλασικού. Είναι συνήθως αδέκαρη, σπάταλη, τεμπέλα, αθυρόστομη, αλλά ενίοτε πονόψυχη. Παρουσιάζεται ως αμελής στη δουλειά της, προκαλώντας έτσι την αγανάκτηση του μπάρμαν Νικόλα. Μια από τις συνήθειές της είναι να μιλάει με στόμα γεμάτο. Κατά τη διάρκεια της σειράς έχει πολλές περιστασιακές σχέσεις. Οι καλύτεροι της φίλοι είναι η Πέγκυ, ο Νικόλας και η Ματίνα, τους οποίους συχνά χρησιμοποιεί για τα σχέδια της εναντίον του Κωνσταντίνου.

Μάνθος Φουστάνος

Ο Μάνθος (Βασίλης Κούκουρας) ως κακομαθημένος γιος βιομηχάνου, είναι ανώριμος και τεμπέλης. Είναι φίλος και παλιός συμμαθητής του Κωνσταντίνου και όπως έχει αναφερθεί σε κάποιο επεισόδιο ζει στο Παλαιό Φάληρο. Έχει δύο αδυναμίες: Τις γυναίκες και τα αυτοκίνητα. Έχει έντονη και ασταθή σεξουαλική ζωή διατηρώντας κρυφούς δεσμούς με πολλές γυναίκες ταυτόχρονα, τις οποίες προσφωνεί έκαστη μοναδική μου αγάπη!, και στις οποίες δίνει την εντύπωση του σοβαρού και πιστού δεσμού που έχει σκοπό το γάμο. Στην πραγματικότητα αποφεύγει αρραβώνα ή γάμο με κάθε μέσο και συνήθως βήχει ψεύτικα όταν οι ερωμένες του τού μιλούν γι' αυτό, παρά τις πιέσεις που δέχεται κατά καιρούς. Οι μακροχρόνιοι δεσμοί του που εμφανίζονται στη σειρά, είναι οι Πέγκυ, Φιόνα, Λίλα και Τζοάννα. Ενίοτε εκφράζει ενδιαφέρον και για την Ελένη, η οποία είναι εντελώς αδιάφορη γι' αυτόν. Αναφέρει συχνά το ασημί αυτοκίνητο μάρκας Porsche ως προσόν. Όποτε κάποιος δεσμός του ανακαλύπτει κάτι ύποπτο, συνηθίζει να κατηγορεί τον Κωνσταντίνο, ισχυριζόμενος ότι απλά δανείζει το διαμέρισμά του στο φίλο του.

Πέγκυ Καρρά

Η Παναγιώτα Καραχισαρίδου, γνωστότερη με το καλλιτεχνικό όνομα Πέγκυ Καρρά (Μαρία Λεκάκη), είναι άνεργη και ατάλαντη ηθοποιός. Για να αντεπεξέλθει οικονομικά, εργάζεται στο ίδιο μπαρ με την Ελένη και οι μόνες δραστηριότητες στο ενεργητικό της περιλαμβάνουν μια τηλεοπτική διαφήμιση σερβιέτας και διάφορες αποτυχημένες οντισιόν. Ενίοτε αναφέρει τη διαφήμιση νομίζοντας ότι ο κόσμος την αναγνωρίζει από αυτή και πιστεύει πως ήδη έχει διαγράψει μια λαμπρή πορεία ως σταρ. Συνηθίζει να παίζει μονολόγους όπως το "Σκύλες της Λύσσας" σε γνωστούς και φίλους, για να επιδείξει το ταλέντο της. Είναι μία από τις γυναίκες που έχουν σχέση με τον Μάνθο και δε γνωρίζει τίποτα για τους άλλους δεσμούς του. Αν και συνήθως καχύποπτη, νομίζει πως της είναι πιστός, ειλικρινής και ο τέλειος σύντροφος. Πάντα βοηθάει την Ελένη όταν εκείνη το χρειάζεται και, όπως και η Ελένη, δεν είναι πάντα συνεπής στις επαγγελματικές της υποχρεώσεις.

Ματίνα Μανταρινάκη

Γειτόνισσα του Κωνσταντίνου και της Ελένης, η Ματίνα Μανταρινάκη (Καλλιρρόη Μυριαγκού) παρουσιάζεται ως μια ευαίσθητη κοπέλα της οποίας η χαμηλή αυτοεκτίμηση γίνεται η βάση του κωμικού της χαρακτήρα. Είναι απονήρευτη, με ταλέντο στη μαγειρική και τη ζαχαροπλαστική, και πάντοτε προνοεί να φέρνει στην Ελένη φαγητό, παρ' όλο που εκείνη εκμεταλλεύεται συχνά την ευαισθησία της. Απελπισμένη από τη ζωή της και την διηνεκή απόρριψη των αντρών, εκφράζει μια μιζέρια και ηττοπάθεια, κάτι που συχνά εκδηλώνει με το κλάμα. Είναι οικονομικά ευκατάστατη, αφού εργάζεται σε δημόσια υπηρεσία, όμως χωρίς φιλοδοξίες ή όνειρα και με μοναδικό σύντροφο τον ηλικιωμένο πατέρα της που πάσχει από Αλτσχάιμερ. Περιγράφει τον εαυτό της ως "ταπεινό χαμομηλάκι ή και ασήμαντο μυρμηγκάκι", νομίζοντας πως περνάει απαρατήρητη και πως θα καταντήσει γεροντοκόρη καθ' όσον δεν την πλησιάζει ποτέ άντρας. Κατά τη διάρκεια της σειράς, προσπαθεί μάταια να προσεγγίσει διάφορους άνδρες, με το ενδιαφέρον της να επικεντρώνεται στον Κωνσταντίνο και το Νικόλα.

Νικόλας Βαρθακούλιας

Ο Νικόλας (Στέργιος Νένες) εργάζεται ως μπάρμαν στο ίδιο μπαρ που εργάζονται η Ελένη και η Πέγκυ. Οδηγεί μια μηχανή μάρκας Harley-Davidson και νομίζει, όπως και ο Μάνθος, ότι είναι μεγάλος γόης. Έχει τις κατακτήσεις του και κάποιες σύντομες περιστασιακές σχέσεις (όπως με τη δικηγόρο της Ελένης). Η Ματίνα τον προσεγγίζει συχνά, όμως εκείνος δεν ανταποκρίνεται. Κατά τη διάρκεια της σειράς, αντιμετωπίζει πολλές φορές οικονομικές δυσχέρειες, λόγω των εξόδων της πανάκριβης μηχανής του. Είναι ψηφοφόρος και οπαδός του Δημήτρη Τσοβόλα και του ΔΗΚΚΙ.
Σχεδόν σε κάθε επεισόδιο αγανακτεί με την Ελένη και την Πέγκυ, που συχνά αυτές δεν είναι συνεπείς ως προς τις υποχρεώσεις τους στη δουλειά και τον αφήνουν να τα βγάλει μόνος του πέρα. Συχνά ζητάει δανεικά από τους πάντες, για τις δόσεις της Harley-Davidson.